Πανεπιστήμιο Κολούμπια

Το Πανεπιστήμιο Κολούμπια (αγγλικά: Columbia University, επίσημα: Columbia University in the City of New York) είναι ένα ιδιωτικό ερευνητικό πανεπιστήμιο των ΗΠΑ, θεωρούμενο από πολλούς ένα από τα καλύτερα πανεπιστήμια της Νέας Υόρκης. Το Κολούμπια αποτελεί ένα από τα οκτώ πανεπιστήμια που ανήκουν στην ομάδα των Ivy League, τα οποία θεωρούνται από τα καλύτερα πανεπιστήμια στις Ηνωμένες Πολιτείες.

Η πανεπιστημιούπολή του («κάμπους») βρίσκεται στο βόρειοδυτικό μέρος του Μανχάταν. Ιδρύθηκε το έτος 1754 ως King's College από την Εκκλησία της Αγγλίας. Επρόκειτο για το πρώτο κολέγιο που ιδρυόταν στη Νέα Υόρκη και το πέμπτο στις 13 αποικίες που αργότερα δημιούργησαν τις ΗΠΑ. Μετά την Αμερικανική Επανάσταση, το νομικό καθεστώς του ήταν πολιτειακό επί τρία χρόνια, ενώ από το 1787 μέχρι σήμερα λειτουργεί ως ΝΠΙΔ. Σημερινός πρόεδρος είναι ο Lee Bollinger.

Το Πανεπιστήμιο Κολούμπια είναι η «έδρα» των λεγόμενων Βραβείων Πούλιτζερ, τα οποία απονέμονται επί ένα αιώνα και πλέον για ξεχωριστό έργο στη δημοσιογραφία, τη λογοτεχνία και τη μουσική. Μέχρι στιγμής (2007), υπάρχουν 87 κάτοχοι Βραβείου Νόμπελ που με τον ένα ή με τον άλλο τρόπο συνδέονται με το Κολούμπια, περισσότεροι από οποιοδήποτε άλλο ίδρυμα στον κόσμο. Στους χώρους του γεννήθηκε το ραδιόφωνο FM και τέθηκαν τα θεμέλια της σύγχρονης Γενετικής. Υπήρξε το πρώτο αμερικανικό πανεπιστήμιο που προσέφερε σπουδές στην Ανθρωπολογία και στην Πολιτική επιστήμη. Εξάλλου, ποικιλόμορφα λογοτεχνικά και καλλιτεχνικά κινήματα, όπως η «Αναγέννηση του Χάρλεμ» και το κίνημα των Μπητ διαμορφώθηκαν στο Πανεπιστήμιο Κολούμπια κατά τον εικοστό αιώνα.

Το ίδρυμα συμπεριλαμβάνει τα Barnard College, Teachers College και το Θεολογικό Σεμινάριο Union Theological Seminary (UTS), όλα κοντά στο κυρίως κάμπους, ενώ ένα κοινό προπτυχιακό πρόγραμμα προσφέρεται με το Ιουδαϊκό Θεολογικό Σεμινάριο Αμερικής και ένα άλλο με το Juilliard School. Το λεκτικό έμβλημα (μόττο) του Πανεπιστημίου είναι το «Εν τω φωτί Σου οψόμεθα φως» (In lumine Tuo videbimus lumen), παράφραση από ψαλμό του Δαβίδ.

 Η πανεπιστημιούπολη 
μικρογραφία|δεξιά|Το γλυπτό Alma Mater στο Πανεπιστήμιο Κολούμπια.
μικρογραφία|δεξιά|Το "College Walk" είναι μια δημόσια δίοδος που κόβει δρόμο μέσα από την πανεπιστημιούπολη.
Η κυρίως πανεπιστημιούπολη βρίσκεται στην περιοχή Μόρνινγκσάιντ Χάιτς, στον δήμο Μανχάταν. Σχεδιάσθηκε ως ένα συγκεντρωτικό «κάμπους» αστικού τύπου από τους αρχιτέκτονες McKim, Mead και White στα τέλη του 19ου αιώνα. Με έκταση 132 στρέμματα, καταλαμβάνει πάνω από έξι οικοδομικά τετράγωνα. Σε αυτά πρέπει να προσθέσουμε τα 100 στρέμματα του αθλητικού συγκροτήματος του Baker Field, τα 20 έικρ (82 στρέμματα) του Ιατρικού Κέντρου και τα 157 έικρ (635 στρέμματα) του Γεωφυσικού Παρατηρητηρίου Lamont-Doherty.

Στην ιδιοκτησία του Πανεπιστημίου συμπεριλάμβάνονται πάνω από 7.000 διαμερίσματα στην περιοχή, που στεγάζουν καθηγητές, μεταπτυχιακούς φοιτητές, αλλά και υπαλλήλους, ενώ για τους προπτυχιακούς υπάρχουν περί τους 20 κοιτώνες.

Νέα κτήρια στο κάμπους είναι τα Uris Hall (δεκαετία του 1960) και Alfred Lerner Hall, μια αποδομιστική κατασκευή που ολοκληρώθηκε μόλις το 1998 και έχει σχεδιασθεί από τον τότε κοσμήτορα της Σχολής Αρχιτεκτονικής του Κολούμπια Μπερνάρ Τσουμί (γνωστό και από το Νέο Μουσείο Ακρόπολης στην Αθήνα).

Το σύστημα βιβλιοθηκών του Κολούμπια διαθέτει πάνω από 9 εκατομμύρια τόμους βιβλίων (μία πηγή δίνει ακριβώς 9.277.042 τόμους). Αξιοσημείωτη είναι η Βιβλιοθήκη Αρχιτεκτονικής και Καλών Τεχνών Avery (Avery Architectural and Fine Arts Library), που είναι η μεγαλύτερη βιβλιοθήκη Αρχιτεκτονικής στις ΗΠΑ και ίσως και σε όλο τον κόσμο, με πάνω από 400.000 τόμους. Η κεντρική βιβλιοθήκη ήταν η Low Memorial Library (1895), στο κέντρο του κάμπους, αλλά το κτήριο δεν λειτουργεί ως τέτοια από το 1934. Κύρια βιβλιοθήκη είναι η Butler.

Η Ιατρική Σχολή βρίσκεται στο Ιατρικό Κέντρο, στο Ουάσινγκτον Χάιτς, 50 οικοδομικά τετράγωνα παραπάνω. Το αθλητικό συγκρότημα περιλαμβάνει το Στάδιο Lawrence A. Wien, γήπεδα τένις και εγκαταστάσεις στίβου στο βόρειο άκρο του νησιού του Μανχάταν, στο Inwood. Εκτός από το Γεωφυσικό Παρατηρητηρίου Lamont-Doherty, στη δυτική όχθη του ποταμού Χάντσον στο Παλισέιντς, υπάρχουν και τα Εργαστήρια Νέβις, στο Ίρβινγκτον.

 Σπουδές 

Το Πανεπιστήμιο Κολούμπια την τρέχουσα ακαδημαϊκή χρονιά (2007) έχει 24.644 φοιτητές (6.809 προπτυχιακούς και 15.577 μεταπτυχιακούς) και 3.476 μέλη διδακτικού και ερευνητικού προσωπικού.

 Εισαγωγή φοιτητών και οικονομική βοήθεια 
Το Πανεπιστήμιο Κολούμπια έχει μερικά πολύ επιλεκτικά προπτυχιακά τμήματα, που κατεβάζουν πολύ το ποσοστό των υποψήφιων προπτυχιακών φοιτητών που γίνονται δεκτοί. Το 2007 μόλις το 9,1% όσων υπέβαλαν αίτηση έγιναν δεκτοί, ένα από τα χαμηλότερα ποσοστά στις ΗΠΑ. Πάνω από το 50% όλων αυτών θα λάβουν κάποιας μορφής οικονομική βοήθεια, που φθάνει κατά μέσο όρο τις 20.000 δολάρια ανά φοιτητή.

 Οργάνωση και αξιολόγηση 
 Οργάνωση 
Οι προπτυχιακές σχολές του πανεπιστημίου είναι οι εξής:

 Columbia College (CC), η βασική
 Fu Foundation School of Engineering and Applied Science (SEAS), η πολυτεχνική
 School of General Studies (GS), για φοιτητές και φοιτήτριες που επιθυμούν να συνεχίσουν την εκπαίδευσή τους μετά από ένα ή περισσότερα χρόνια διακοπής
 Barnard College, για γυναίκες

Οι κυριότερες μεταπτυχιακές σχολές είναι:

 Η Νομική Σχολή
 Η Columbia Business School (CBS)
 Το College of Physicians and Surgeons, όπως ονομάζεται για ιστορικούς λόγους η Ιατρική Σχολή
 Η Mailman School of Public Health
 Η Graduate School of Journalism, από κληροδότημα του Τζόζεφ Πούλιτζερ
 Η School of International and Public Affairs (SIPA)
 Η Graduate School of Architecture, Planning and Preservation (GSAPP)
 Η Graduate School of Arts and Sciences
 Η School of the Arts (SoA)
 Το Teachers College (παιδαγωγική ακαδημία)

 Αξιολογήσεις 
Οι προπτυχιακές σχολές του πανεπιστημίου αξιολογήθηκαν ως έβδομες στον κόσμο και έκτες στην αμερικανική ήπειρο από το Πανεπιστήμιο της Σαγκάης Jiao Tong, και 11ες στον κόσμο (7ες στη Β. Αμερική) από την THES - QS World University Rankings. Σύμφωνα με το Εθνικό Συμβούλιο Ερευνών των ΗΠΑ (National Research Council), τα μεταπτυχιακά προγράμματα του Κολούμπια κατατάσσονται όγδοα στις ΗΠΑ.

 Δραστηριότητες 
 Εκδόσεις 
Το 1893 ιδρύθηκαν οι «Πανεπιστημιακές Εκδόσεις του Κολούμπια» (Columbia University Press), ανάμεσα στα έργα των οποίων συγκαταλέγεται η The Columbia Encyclopedia (1η έκδοση το 1935) και η The Columbia Lippincott Gazetteer of the World, (από το 1952).

Επίσης, στην πανεπιστημιούπολη συντάσσονται και οι:

 Columbia Daily Spectator, η 2η αρχαιότερη φοιτητική εφημερίδα των ΗΠΑ
 Columbia Current, περιοδικό πολιτικής, πολιτισμού και εβραϊκών ζητημάτων
 The Columbian, η 2η αρχαιότερη κολλεγιακή επετηρίδα στη χώρα
 Columbia Review το αρχαιότερο φιλολογικό περιοδικό πανεπιστημίου της χώρας
 Columbia Journal of Literary Criticism
 The Columbia Observer
 Columbia Science Review
 Columbia Political Review
 The Fed, σατιρική (και με ερευνητικά ρεπορτάζ) εφημερίδα που εκδίδεται τρεις φορές την εβδομάδα
 Jester of Columbia, χιουμοριστικό περιοδικό
 The Blue and White, λογοτεχνική και πολιτική επιθεώρηση από το 1890
 Journal of Politics & Society, περιοδικό προπτυχιακής έρευνας στις κοινωνικές επιστήμες
 The Mobius Strip, ηλεκτρονικό περιοδικό λογοτεχνίας και τέχνης
 The Birch, περιοδικό των προπτυχιακών ανατολικοευρωπαίων φοιτητών

Υπάρχουν και τα ειδικευμένα επιστημονικά ερευνητικά περιοδικά που εκδίδουν τμήματα του πανεπιστημίου:

 Current Musicology (ηλεκτρονικό)
 The Journal of Philosophy (ηλεκτρονικό)
 Columbia Science Review με άρθρα γενικότερου ενδιαφέροντος, άρθρα για καθηγητές και επιστημονικές έρευνες φοιτητών

 Ραδιοτηλεόραση 
Το Πανεπιστήμιο Κολούμπια διαθέτει δύο πρωτοπόρους στους φοιτητικούς σταθμούς: τον WKCR-FM και την CTV.

Ο WKCR, ο φοιτητικός ραδιοσταθμός εκπέμπει στην ευρύτερη περιοχή της Νέας Υόρκης και ισχυρίζεται ότι είναι ο αρχαιότερος σταθμός FM του κόσμου (βλ. Έντγουιν Χάουαρντ Άρμστρονγκ. Σήμερα ο σταθμός έχει τα στούντιό του στον πρώτο όροφο του Alfred Lerner Hall στο κυρίως κάμπους, με τον κύριο αναμεταδότη του στον ουρανοξύστη της Τάιμς Σκουέρ 4, στο κέντρο του Μανχάταν.

Ο τηλεοπτικός σταθμός Columbia Television (CTV, http://www.columbia.edu/cu/ctv ) είναι ο δεύτερος αρχαιότερος φοιτητικός τηλεοπτικός σταθμός των ΗΠΑ, αξιοσημείωτος για την εκπομπή ενός εβδομαδιαίου ζωντανού ειδησεογραφικού προγράμματος που παράγεται αποκλειστικά από προπτυχιακούς φοιτητές. Ο CTV μεταδίδει καλωδιακά και διαδικτυακά από το στούντιό του, επίσης στο Alfred Lerner Hall.

 Διάφορα 
Η Πανεπιστημιακή Ορχήστρα (Columbia University Orchestra) ιδρύθηκε από τον συνθέτη Edward MacDowell το 1896, και είναι η αρχαιότερη συνεχώς σε λειτουργία πανεπιστημιακή ορχήστρα των ΗΠΑ.

Υπάρχουν αρκετές θεατρικές ή χορευτικές ομάδες, όπως η κωμική Fruit Paunch.

Η `Ενωση Μουσουλμάνων Φοιτητών (Columbia University Muslim Students Association) είναι μία από τις παλαιότερες και πλέον δραστήριες του είδους της στη χώρα.

Ο μεγαλύτερος σύλλογος προπτυχιακών στο κάμπους είναι οι Columbia University College Democrats, που κέρδισαν τη διάκριση Chapter of the Year του ακαδημαϊκού έτους 2006-2007 για τους φοιτητικούς συλλόγους του Δημοκρατικού Κόμματος.

 Εφευρέσεις και ανακαλύψεις 

Πολλές τεχνολογικές και επιστημονικές καινοτομίες είδαν το φως στο πανεπιστήμιο Κολούμπια. Υπήρξε το λίκνο του ραδιοφώνου FM και του λέιζερ. Ο αλγόριθμος MPEG-2 για τη συμπιεσμένη αποθήκευση και μετάδοση κινούμενης εικόνας και ήχου αναπτύχθηκε εδώ από τον καθηγητή Δημήτρη Αναστασίου, του τμήματος ηλεκτρολόγων μηχανικών. Ο βιολόγος Martin Chalfie ήταν ο πρώτος που εισήγαγε τη χρήση της πράσινης φωσφορίζουσας πρωτεΐνης (Green Fluorescent Protein, GFP) για το σημάδεμα κυττάρων σε άθικτους οργανισμούς.

Κάποιες από τις σημαντικότερες συνεισφορές από επιστήμονες του Κολούμπια έγιναν στον τομέα της Υγείας, περίπου 175 νέες εφευρέσεις ή καινοτομίες ανά έτος. Πάνω από 30 φαρμακευτικά προϊόντα βασισμένα σε ανακαλύψεις και καινοτομίες που έγιναν στο Κολούμπια βρίσκονται σήμερα στην αγορά, όπως η ομοκυστεΐνη (τεστ για καρδιαγγειακές παθήσεις).

Το Κολούμπια συγκαταλέγεται ανάμεσα στα κορυφαία ιδρύματα των ΗΠΑ σε εισπραττόμενα έσοδα από πατέντες και συμφωνίες αδειοδοτήσεων για εφευρέσεις και ανακαλύψεις του (σήμερα περί τις 600 πατέντες και 250 συμφωνίες αδειοδοτήσεων). Από τις πατέντες και τις σχετικές συμφωνίες το Κολούμπια κέρδισε πάνω από 230 εκατομμύρια δολάρια το οικονομικό έτος 2006, σύμφωνα με πηγή του πανεπιστημίου.

 Βραβεία και διακρίσεις 

Μέχρι τον Οκτώβριο 2006, 76 άνθρωποι του πανεπιστημίου Κολούμπια έχουν τιμηθεί με Βραβείο Νόμπελ σε διάφορους τομείς, από τους οποίους οι 8 είναι σήμερα (2007) καθηγητές του.

Καθηγητές του Κολούμπια με πρόσφατο Βραβείο Νόμπελ (τα 10 τελευταία χρόνια, 1996-2006):

 Ονοματεπώνυμο Τμήμα στο Κολούμπια Βραβείο Νόμπελ 1.Ορχάν Παμούκ Μεσανατολικών Γλωσσών & Πολιτισμών (επισκέπτης καθ.) Λογοτεχνίας 2006 2.Έντμουντ Φελπς Οικονομικών Οικονομικών 2006 3.Ρίτσαρντ Άξελ Κέντρο Νευροβιολογίας και Συμπεριφοράς Φυσιολογίας και Ιατρικής 2004 4.Τζόζεφ Στίγκλιτς Οικονομικών Οικονομικών 2001 5.Έρικ Κάντελ Κέντρο Νευροβιολογίας και Συμπεριφοράς Φυσιολογίας και Ιατρικής 2000 6.Ρόμπερτ Μάντελ Οικονομικών Οικονομικών 1999 7.Χορστ Στόρμερ Φυσικής Φυσικής 1998 8.William Vickrey Οικονομικών Οικονομικών 1996

Ερευνητές ή απόφοιτοι του Κολούμπια με πρόσφατο Βραβείο Νόμπελ (τα 10 τελευταία χρόνια, 1996-2006):

 Ονοματεπώνυμο Θέση-τίτλος Βραβείο Νόμπελ 9.Τζον Μάδερ Ινστιτούτο Διαστημικών Μελετών Goddard Φυσικής 2006 10.Ρόμπερτ Γκραμπς διδακτορικό το 1968 Χημείας 2005 11.Λίντα Μπακ ερευνητής 1980-91 Φυσιολογίας και Ιατρικής 2004 12.Γουίλιαμ Νόουλς διδακτορικό το 1942 Χημείας 2001 13.Τζέιμς Χέκμαν ΔΕΠ το 1970-74 Οικονομικών 2000 14.Λούις Ινιάρο πτυχίο το 1962 Φυσιολογίας και Ιατρικής 1998 15.Ρόμπερτ Μέρτον πτυχίο το 1966 Οικονομικών 1997

Τα άλλα βραβεία περιλαμβάνουν τέσσερα Εθνικά Μετάλλια Επιστήμης.

 Διάσημοι πρόεδροι, απόφοιτοι και παρακολουθήσαντες 

Κατ' αρχή, στους προέδρους του Κολούμπια περιλαμβάνεται ο μετέπειτα Πρόεδρος των ΗΠΑ Ντουάιτ Αϊζενχάουερ (πρόεδρος του παν/μίου από το 1948 ως το 1953).

δεξιά|μικρογραφία|Ο Αλεξάντερ Χάμιλτον, από τους ιδρυτές των ΗΠΑ και φοιτητής του King's College.

Τρεις Πρόεδροι των ΗΠΑ έχουν φοιτήσει στο Πανεπιστήμιο Κολούμπια. 6 δικαστές του Ανωτάτου Δικαστηρίου των ΗΠΑ και 39 κάτοχοι βραβείου Νόμπελ έχουν πάρει πτυχίο ή μεταπτυχιακό τίτλο σπουδών από το Κολούμπια. Οι τρεις Πρόεδροι είναι οι Θεόδωρος Ρούζβελτ, Φράνκλιν Ντελέινο Ρούζβελτ και Μπάρακ Ομπάμα, όλοι φοιτητές της Νομικής Σχολής.

Ο πρώην υπουργός εξωτερικών των ΗΠΑ Αλεξάντερ Χέιγκ σπούδασε στην Columbia Business School (1954-1955). Απόφοιτοι είναι ο Δρ. Bhimrao Ambedkar, από τους ιδρυτές και συγγραφείς του συντάγματος της ανεξάρτητης Ινδίας, και ο Ντάνιελ Τόμπκινς, αντιπρόεδρος των ΗΠΑ.

Πρόσφατες πολιτικές φυσιογνωμίες που μορφώθηκαν στο Κολούμπια είναι, εκτός από τον Ομπάμα, ο σημερινός γερουσιαστής Τζαντ Γκρεγκ του Νιού Χαμσάιρ, η πρώην υπουργός εξωτερικών Μαντλήν Ωλμπράιτ, ο πρώην Γ.Γ. του ΟΗΕ Μπούτρος Μπούτρος Γκάλι, ο πρώην πρόεδρος της Ομοσπονδιακής Τράπεζας Άλαν Γκρήνσπαν, ο Τζορτζ Στεφανόπουλος, σύμβουλος του Προέδρου Μπιλ Κλίντον, και ο Μιχαήλ Σαακασβίλι, Πρόεδρος της Γεωργίας.

Οι φυσικοί επιστήμονες Στήβεν Τζέι Γκουλντ, Ρόμπερτ Μίλικαν και Μάικλ Πάπιν, όπως και ο οικονομολόγος Μίλτον Φρίντμαν, είχαν όλοι τίτλους σπουδών του Κολούμπια.

Στον πολιτισμό και τις τέχνες, οι Ρότζερς και Χάμερστην και ο Αρτ Γκαρφάνκελ είναι απόφοιτοι του Κολούμπια. Οι ποιητές Φεντερίκο Γκαρθία Λόρκα και Άλλεν Γκίνσμπεργκ, οι συγγραφείς Ισαάκ Ασίμωφ, Τζ. Ντ. Σκάλινγκερ, Άπτον Σίνκλερ, Τζακ Κέρουακ, Ρότζερ Ζελάζνυ, Χέρμαν Γουκ και Τόνυ Κούσνερ, ο συνθέτης Μπέλα Μπάρτοκ, όλοι παρακολούθησαν μαθήματα στο πανεπιστήμιο.

Διάσημοι που αποφοίτησαν από το Κολούμπια είναι μεταξύ άλλων οι ηθοποιοί Μπράιαν Ντένεχι, Τζορτζ Σήγκαλ, Αμάντα Πητ και Μάθιου Φοξ, ενώ οι Εντ Χάρις και Τζέικ Γκίλενχαλ το παρακολούθησαν για λίγο πριν τα παρατήσουν.

 Γνωστοί καθηγητές και ερευνητές 

Ανάμεσα στους σημαντικότερους καθηγητές ήταν ο φιλόσοφος Τζον Ντιούι, ο ιστορικός Ρίτσαρντ Χοφστάντερ, ο κοινωνιολόγος Ρόμπερτ Κ. Μέρτον, οι πρωτοπόροι ανθρωπολόγοι Φραντς Μπόας και Μάργκαρετ Μηντ, οι πυρηνικοί φυσικοί Ενρίκο Φέρμι, Τζον Ντάνινγκ, Ι. Ι. Ράμπι και Πόλυκαρπ Κους, που βοήθησαν να αρχίσει το Σχέδιο Μανχάταν στο πανεπιστήμιο, και ο πρωτοπόρος γεωφυσικός Μορίς Ίγουινγκ. Εδώ ο Τόμας Χαντ Μόργκαν ανεκάλυψε τη χρωμοσωμική βάση της κληρονομικότητας στο περίφημό του «δωμάτιο με τις μύγες», θέτοντας το θεμέλιο της σύγχρονης Γενετικής. Η φιλόσοφος Χάνα Άρεντ υπήρξε επισκέπτρια καθηγήτρια τη δεκαετία του 1960.

Οι αρχιτέκτονες Μπερνάρ Τσουμί, Σαντιάγο Καλατράβα και Φρανκ Γκέρι έχουν διδάξει στο Κολούμπια, όπως και ο Παλαιστίνιος διανοούμενος Έντουαρντ Σαΐντ.

 Ονομάσθηκαν προς τιμή του 

Ο Παγετώνας Κολούμπια στην Αλάσκα ονομάσθηκε έτσι από το πανεπιστήμιο, το ίδιο και το Όρος Κολούμπια στο Κολοράντο.

 Παραπομπές 

 Εξωτερικοί σύνδεσμοι 

 Columbia University - Ο επίσημος ιστοτόπος
 Οι βιβλιοθήκες του Κολούμπια
 Columbia Daily Spectator - Η φοιτητική εφημεριδούλα
 Columbia Connection - Ιστοτόπος των αποφοίτων
 Αθλητισμός στο Κολούμπια

Κολουμπ
Κατηγορία:Πανεπιστήμια της Ivy League
Κατηγορία:Νέα Υόρκη